
Komisioni për të Drejtat e Njeriut dhe Mjetet e Informimit Publik
              



Tiranë më  15. 6. 2026                                                                            Dokument parlamentar
                             

RAPORT

PËR VLERËSIMIN E VEPRIMTARISË SË RADIOTELEVIZIONIT SHQIPTAR PËR VITIN 2025


1. Hyrje

Komisioni për të Drejtat e Njeriut dhe Mjetet e Informimit Publik bazuar në nenin 103 pika 3 të Rregullores së Kuvendit, në mbledhjet e tij të datave 5 dhe 15 qershor 2026, mori në shqyrtim raportin vjetor të veprimtarisë së Radiotelevizionit Shqiptar, për vitin 2025 dhe projekt rezolutën “Për vlerësimin e veprimtarisë së Radiotelevizionit Shqiptar, për vitin 2026”.
I pranishëm në seancën dëgjimore të datës 5 qershor për të bërë prezantim e raportit vjetor si dhe për t’ju përgjigjur pyetjeve të deputetëve ishte Kryetari i Këshillit Drejtues të Radiotelevizionit Publik Shqiptar z. Fatjon Hoxhalli. Të pranishëm gjithashtu ishin Nënkryetari i KDRTSH-së, z. Petrit Beci dhe Drejtorja e RTSH-së znj. Eni Vasili . Komisioni caktoi relator për këtë çështje deputeten znj.Iris Luarasi.

1. Baza ligjore	
Në zbatim të pikës 18 të nenit 102 të ligjit nr. 97/2013 “Për Mediat Audiovizive në Republikën e Shqipërisë”, i ndryshuar, nenit 103, të Rregullores së Kuvendit të Shqipërisë dhe vendimit të Kuvendit nr.134/2018 “Për miratimin e manualit të monitorimit vjetor dhe periodik”, Këshilli Drejtues i Radio Televizionit Shqiptar, me shkresën nr. 1552 prot., datë 09.04.2026, ka paraqitur në Kuvendin e Shqipërisë raportin vjetor për veprimtarinë e tij gjatë vitit 2025.
.

Komisioni bazuar në nenin 103 të Rregullores së Kuvendit, organizoi seancën dëgjimore për shqyrtimin e raportit dhe në përfundim të diskutimeve hartoi një projektrezolutë me vlerësime mbi veprimtarinë e institucionit dhe rekomandime për vitin 2026.


1. Diskutimi në Komision


	Kryetari i Këshillit Drejtues të Radiotelevizionit Shqiptar z. Fatjon Hoxhalli paraqiti drejtimet kryesore të veprimtarisë së institucionit gjatë vitit 2025, duke u ndaluar, ndër të tjera, tek niveli i zbatimit të rezolutës së Kuvendit nga ana e RTSH-së si dhe prezantoi prioritetet e institucionit për vitin 2026. 
Në fjalimin e tij, z. Hoxhalli theksoi se viti 2025 ka qenë një vit sfidash, me fokus të qartë në stabilizimin e gjendjes financiare dhe fillimin e procesit të transformimit institucional. Ai raportoi se borxhi i akumuluar u reduktua me 27% gjatë gjashtëmujorit të dytë, ndërkohë që investimet kapitale u realizuan vetëm në 26% të planit, kryesisht për shkak të ngarkesës nga të drejtat sportive. Lidhur me zbatimin e rekomandimeve të Kuvendit, z. Hoxhalli informoi Komisionin se procesi i hartimit të planit strategjik është në zbatim aktiv në bashkëpunim me EBU-në, ndërkohë që digjitalizimi i arkivës mbetet në proces për shkak të mosreflektimit të fondit të kërkuar prej 200 milionë lekësh në alokimet buxhetore. Ndër prioritetet për vitin 2026, Kryetari i Këshillit Drejtues veçoi racionalizimin e portofolit të kanaleve, riorganizimin territorial dhe forcimin e qëndrueshmërisë financiare të institucionit.
Zonja Iris Luarasi, në cilësinë e relatores  prezantoi analizën e saj bazuar jo vetëm në raportin institucional, por edhe në vlerësimin diagnostik të Unionit Evropian të Transmetuesve Publikë, (EBU). Në fjalën e saj, znj. Luarasi vlerësoi se viti 2025 ka qenë për RTSH-në një vit tranzicioni dhe stabilizimi, gjatë të cilit institucioni ka arritur të ruajë funksionimin e plotë të shërbimit publik, por brenda një modeli financiar dhe organizativ që tashmë ka arritur në kufirin e vet maksimal dhe që kërkon një reformë të thellë strukturore. Disa nga gjetjet që prezantoi znj. Luarasi janë si më poshtë:

· Plani strategjik nuk rezulton i miratuar me objektiva të matshëm, afate konkrete dhe indikatorë performance.
· Auditimi i plotë financiar i kërkuar nga Kuvendi nuk u realizua për shkak të kufizimeve të kapaciteteve, duke u zëvendësuar me tre auditime tematike.
· Digjitalizimi i arkivës mbetet në proces, me rrezik degradimi të pakthyeshëm të rreth 610 mijë orëve të fondit analog.
· Deficiti operacional prej 139.8 milionë lekësh dhe pesha e pagave në 53.4% të buxhetit konfirmojnë brishtësinë strukturore të modelit financiar.
· Tarifa e aparatit televiziv mbetet e ngrirë që nga viti 2011, ndërkohë që OSHEE-ja vazhdon të mbajë 10% të saj.
· Pavarësia institucionale dhe editoriale mbetet objekt shqetësimi, si kusht përmbyllës i Kapitullit 23 të procesit të integrimit europian.


Kryetarja e Komisionit znj. Jorida Tabaku, në fjalën e saj u fokusua në tre shqetësime kryesore: pavarësinë editoriale dhe institucionale të RTSH-së, gjendjen e infrastrukturës teknike dhe financiare, dhe transparencën e institucionit ndaj publikut dhe Kuvendit. Duke u mbështetur në një analizë të gjerë dokumentare që përfshinte raportin e EBU-së, raportin e IBA-së, raportin e Parlamentit Europian dhe situatën e pronave të institucionit, znj. Tabaku theksoi se pavarësia editoriale mbetet detyrim përmbyllës i Kapitullit 23 dhe se RTSH nuk mund të vazhdojë të funksionojë me një model të vjetruar financiar, teknik dhe editorial. Disa nga çështjet kryesore të ngritura nga znj.Tabaku:


· Pavarësia editorial. Mungesa e mekanizmave të qartë për garantimin e pavarësisë redaksionale dhe nevoja për ndarje të qartë të roleve brenda redaksisë së lajmeve, sipas modeleve europiane.
· Transparenca. RTSH vlerësohet me 5 pikë nga 16 nga Komisioneri për Mbrojtjen e të Dhënave Personale. Mmungesa e publikimit të dokumentacionit shoqërues të organeve drejtuese.
· Infrastruktura. 71% e pajisjeve teknike të amortizuara, investimet kapitale të realizuara vetëm në 26% të planit dhe një studio e vetme prodhon 80% të programacionit.
· Pronat — 41% e pronave të RTSH-së pa dokumentacion të plotë ligjor.
· Stabiliteti financiar. Borxhi i akumuluar deri në 2025 arrin 29.5 milionë euro, ndërkohë që tarifa e aparatit televiziv vijonë e njëjtë që nga vitti 2011.


Në  vijim të  mbledhjes, z. Fatjon Hoxhalli dhe znj. Eni Vasili, sipas fushave të përgjegjësive, iu përgjigjen pyetjeve të disa prej deputetëve të pranishëm.  

Në mbledhjen e datës 15 qershor 2025, Komisioni shqyrtoi projektrezolutën e cila pasqyron vlerësimet mbi aktivitetin e RTSH për vitin 2025 si dhe rekomandimet për vitin 2026. Relatorja znj. Iris Luarasi prezantoi rekomandimet për vitin 2026, për RTSH.  




1. Përfundime 

Në përfundim të mbledhjes, Komisioni miratoi projektrezolutën me votat pro të shumicës së anëtarëve të pranishëm në mbledhje dhe ja përcjell Komisionit për Nismat Qytetare, Bashkëpunimin dhe Mbikëqyrjen Institucionale, sipas variantit që i bashkëlidhet këtij raporti



      RELATORE                                     	    	    		            KRYETARE
     Iris LUARASI							        Jorida TABAKU

PROJEKTREZOLUTË


PËR VLERËSIMIN E VEPRIMTARISË SË RADIOTELEVIZIONIT SHQIPTAR  PËR VITIN 2025





Kuvendi i Shqipërisë,

Duke vlerësuar rolin e RTSH-së në drejtim të përmbushjes së misionit të saj, realizimit të shërbimeve cilësore të radios dhe televizionit për të informuar, edukuar dhe argëtuar publikun, duke i shërbyer kombit, të gjitha grupeve të shoqërisë, përfshirë edhe pakicave kombëtare;
Duke njohur përpjekjet e RTSH-së për realizimin e programeve cilësore, ofrimin e një game të gjerë projektesh në interes të grupeve të ndryshme sociale, rritjen e audiencës dhe shtrirjen sa më të madhe në vend;
Duke konsideruar se veprimtaria e RTSH-së është kryer në përputhje të plotë me detyrimin
për të pasur nga ana e saj një mbulim të paanshëm dhe të balancuar të lajmeve të vendit dhe atyre ndërkombëtare, duke bërë të mundur rritjen e besimit të publikut; 

Vlerëson se Radiotelevizioni Shqiptar gjatë vitit 2025: 
 
Ka pasur transmetim në strukturën programore të RTSH-së, me 15 kanale televizive dhe 11 radiofonike duke mbuluar mbi 95% të territorit me programacion të shumëllojshëm me qëllim plotësimin e misionit informues, edukues dhe argëtues. 
Ka qenë i angazhuar për ndërmarrjen e procesit paraprak të hartimit të një plani strategjik në bashkëpunim me European Broadcasting Union (EBU), me fokus ristrukturimin organizativ, transformimin digjital dhe përmirësimin e përmbajtjes programore. 
Ka rritur nivelin e transparencës institucionale dhe miratimit të akteve administrative, të cilat synojnë forcimin e standardeve të qeverisjes së brendshme dhe funksionimit institucional. 
Ka marrë masa për stabilizimin e situatës financiare duke sjellë ulje të pjesshme të detyrimeve të prapambetura. 
Ka forcuar diversitetin kulturor përmes transmetimit të përmbajtjeve programore duke garantuar përfshirje të barabartë për të gjithë qytetarët dhe komunitetet. 


Kuvendi kërkon që Radiotelevizioni Shqiptar për vitin 2026 të angazhohet në këto drejtime:

1. Të miratojë Planin Strategjik të shoqëruar me objektiva të matshëm, indikatorë performance dhe mekanizma raportimi periodik gjashtëmujor për Kuvendin. 
2. Të racionalizohet portofoli i kanaleve televizive dhe radiofonike drejt një numri më të vogël me identitet të qartë editorial, duke shmangur mbivendosjet dhe duke përafruar numrin e kanaleve me kapacitete reale prodhuese dhe financiare. 
3. Të paraqes në Kuvend një plan operacional dhe financiar të dedikuar për përfundimin e digjitalizimit të arkivës me kërkesa eksplicite buxhetore për të shmangur degradimin e pakthyeshëm të fondit të arkivës kombëtare.
4. Në bashkëpunim me Kuvendi, të  ridimensionojë  kanalin  që transmeton programacion për Kuvendin, në funksion të informimit, konsultimit publik dhe edukimit qytetar mbi procesin legjislativ. 
5. Të forcohet pavarësia institucionale dhe editoriale dhe të ndërmerren masa konkrete për garantimin e pluralizmit editorial, në përputhje me standardet evropiane.
6. Të rrisë transparencën përmes publikimit të vendimeve dhe dokumentacionit shoqërues të organeve drejtuese si dhe të aseteve që RTSH administron.
7. Të trajtohet si prioritet i menjëhershëm modernizimi i infrastrukturës teknike, duke investuar për zëvendësimin e pajisjeve të amortizuara dhe zgjerimin e kapaciteteve prodhuese. 
Të angazhohet në hartimin e një plani financiar me qëllim riekuilibrimin e strukturës së shpenzimeve dhe sigurimin e burimeve për investimet strategjike, dhe t'ia përcjellë Kuvendit. 

